Firmele primesc bani de la stat: Ce să faci ca să obții peste 2 miliarde de lei
ACTUALITATE
Ministerul Finanțelor din România a anunțat că va lansa prima sesiune de înscrieri pentru proiectele care solicită ajutor de stat pentru stimularea dezvoltării regionale prin investiții de peste 50 de milioane de lei.
Bugetul total alocat pentru această schemă este de 2,25 miliarde lei, echivalentul a aproximativ 450 milioane euro.
Procedura de înscriere și termene
Astfel, cererile de acord pentru finanțare, însoțite de documentele justificative, vor putea fi depuse online până la data de 9 septembrie 2024. Ministerul Finanțelor a stabilit că înregistrarea cererilor de finanțare se va face în sesiuni anuale, anunțate cu cel puțin 60 de zile lucrătoare înainte, iar durata fiecărei sesiuni va fi de 30 de zile lucrătoare. Acordurile de finanțare vor fi emise până la 31 decembrie 2026, iar plățile ajutorului de stat vor fi realizate în perioada 2025-2032.
Ministrul Finanțelor, Marcel Boloș, a declarat: „Antreprenorii interesați de investiţii de mare anvergură, cu importante efecte în economie, au acum la dispoziție Ghidul Solicitantului pentru a-și pregăti proiectele. Mediul de afaceri are două luni la dispoziție pentru a-și completa documentația, beneficiind de asistență din partea Ministerului Finanțelor.”
Beneficiarii și sectoarele vizate
Schemele de ajutor de stat sunt deschise atât pentru întreprinderi nou-înființate, cât și pentru cele deja existente, indiferent de dimensiunea acestora, atât IMM-uri, cât și întreprinderi mari, înfiinţate conform Legii societăţilor nr. 31/1990.
Investițiile eligibile sunt în sectoare diverse precum fabricarea preparatelor pentru hrana animalelor, fabricarea băuturilor, prelucrarea lemnului, sau alte industrii.
Criterii de eligibilitate și etapele procesului de selecție
Există criterii stricte de eligibilitate pe care întreprinderile trebuie să le îndeplinească, inclusiv să fie înregistrate conform legii, să nu fie în dificultate financiară și să nu beneficieze de alte ajutoare de stat regionale pentru aceleași costuri eligibile. Procesul de selecție se va baza pe un punctaj calculat și se va face în limita bugetului alocat pentru sesiunea respectivă.
Ajutorul de stat se va acorda pentru cheltuieli eligibile, precum construcții noi, achiziții de echipamente și active necorporale. Toate aceste investiții trebuie să fie noi și să fie realizate în maximum 3 ani de la demararea proiectului. Noua schemă de ajutor de stat are la bază normative europene și va fi în vigoare până la data de 31 decembrie 2026.